cruise
Store norske leksikon,Økonomi og næringsliv,Reiseliv,Turisme
Cruise er i moderne reiselivsterminologi en betegnelse på fornøyelsesreise med skip. I reisens pris inngår vanligvis alle måltider (men ikke alkoholholdige drikkevarer) og de fleste fritidsaktiviteter om bord, mens eventuelle utflukter i land betales separat. Reisene kan vare fra noen få dager til opptil flere måneder, og standarden på lugarer og tjenester ombord og i land er som regel høy.
Utbredelse Turisme er verdens største og raskest voksende industri, og cruise har siden tidlig i 1980-årene vært en av de sektorene som har hatt den sterkeste ekspansjonen. Den samlede cruisetrafikken i verden omfattet i 1993 4,9 millioner passasjerer, i 2003 hadde tallet steget til cirka 12 millioner passasjerer, og i 2010 var tallet anslått til cirka 17 millioner passasjerer.Cruisenæringen har vært i stadig vekst siden 1960-årene, men utgjorde likevel i 2004 en forholdsvis liten andel av den samlede internasjonale passasjerskipsfarten (der bil- og passasjerfergetrafikk over relativt korte distanser står for hoveddelen; fergeselskapenes pakketurtilbud på ordinære ruteseilinger regnes vanligvis ikke som cruisetrafikk). I visse havområder (Det karibiske hav, det nordøstlige Stillehavet) er cruisetrafikken den dominerende formen for sjøverts passasjerbefordring, og USA er det største markedet for cruisereiser. 78 prosent av de 12 millioner cruisepassasjerene i 2003 var på cruise i Amerika (hovedsakelig Nord-Amerika), 18 prosent var på cruise i Europa og 4 prosent var på cruise i Asia og sørlige Stillehav.Per 1. januar 2004 var den totale cruisetrafikken i verden fordelt på 339 cruiseskip; 2/3 av denne flåten hadde plass til 500 passasjerer eller mer. De tre største cruiserederiene Carnival Corporation & PLC, Royal Caribbean Cruises (RCCL) og Star/NCL (se Star Cruises og Norwegian Cruise Line) kontrollerte tilsammen 35 prosent av cruiseskipene og 68 prosent av lugarkapasiteten i cruisemarkedet. Carnival alene kontrollerte med sine 77 skip 40 prosent av den samlede lugarkapasiteten (2004). Forurensning Et typisk cruiseskip genererer i løpet av en uke cirka 50,8 tonn søppel, over 3,8 millioner liter gråvann og nesten 800 000 liter kloakk. Historikk En av de første organiserte turistreisene med skip fant sted i 1867, med skipet «Quaker City», som brakte amerikanske turister på en flere måneder lang reise til Europa og Palestina (reisen er underholdende beskrevet i Mark Twains Innocents Abroad fra 1869). Middelhavet og Norge (særlig Nordkapp) ble tidlig populære destinasjoner for cruise, men har i de siste årtiene måttet vike plassen for Karibia og Stillehavet. Opprinnelig var det vanlige passasjerskip som ble satt inn i cruisetrafikk. Økende krav til komfort gjorde det etter hvert nødvendig å bygge skip spesielt for formålet, og et av de mest kjente var Det Bergenske Dampskibsselskabs «Stella Polaris»(1927).Etter hvert som den internasjonale rutetrafikken med skip ble utkonkurrert av flyet, ble også en rekke store passasjerskip bygd om for cruisefart (blant annet Norwegian Cruise Lines «Norway» og Cunard Lines «Queen Elizabeth 2»). Skipenes størrelse har økt i takt med utviklingen av cruisemarkedet, og fra 1990-årene finnes det cruiseskip som kan ta over 3000 passasjerer.Cruise er en viktig turistnæring i Norge og spesielt for Vestlandet. Les mer i Store norske leksikon reiseliv